Гыйләҗева Рәсимә Гаптраеф кызы

"178 нче номерлы катнаш төрдәге

билингваль балалар бакчасы"

мәктәпкәчә белем бирү муниципаль

бюджет учреждениесе тәрбиячесе.

Казан шәһәре.

**Мәктәпкә әзерлек төркемендә татар балалары белән инновацион технологияләр кулланып үткәрелгән “Идел буенча сәяхәт” чарасына конспект.**

***Аннотация.*** *Әлеге чараны балалар бакчасында мәктәпкә әзерлеек төркеменең татар балалары белән этнокультуралы региональ компонентка кагылышлы темаларны йомгаклау итеп үткәрергә мөмкин. Этнокультуралы региональ компонент ул милли чараларны кулланып уңышлы социальләшүне тәэмин итү, башка милләт вәкилләре белән мөнәсәбәтләр, туган якларын белү өчен мәктәпкәчә яшьтәге балалар үсеше өчен социаль ситуацияләр проектын үз эченә ала. Шушы проекны тормышка ашыу максатында безнең балалар бакчасы төрле чаралар, бәйрәмнәр уздыра. Шуларның берсен сезгә тәкъдим итәсем килә.*

**Бурычлар:**

1.Балаларда инженерлык, программалаштыру сәләтен үстерү.

2.Балаларда үзебезнең күпмилләтле илебезгә мәхәббәт тәрбияләү. Идел буе халыклары турында белемнәрен киңәйтү.

3. Башка халыкларның традицияләренә, культурасына, гореф-гадәтләренә хөрмәт уяту һәм аларның кайберләре белән якыннан таныштыру.

4. Милләтара дуслык хисләре тәрбияләү, кечкенә шәхесләрдә әхлакый-патриотик сыйфатлар формалаштыру.

5. Балаларда логик фикерләү сәләтен үстерү.

6. Сөйләм телен үстерү, сүзлек запасын баету.

**Җиһазлау:** Интерактив такта, балалар өчен интерактив өстәл роботы, Идел буе картасы, төрле халык милликиемнәре белән курчак, яулыклар, ком тутырылган тартма һәм анда күмелгән чулпы, алка, йөзек, беләзекләр, Идел буе республикаларының гербларын җыю өчен пазллар, “ДУСЛЫК” сүзен языр өчен киселгән зур хәрефләр, чуваш халкының милли ризыгы *хуплу* макеты.

**Дәрес барышы**

**1 Оештыру моменты.**

**Тәрбияче**: Исәнмесез, балалар! Бакчабызга нинди посылка килгән! Әйдәгез, карыйк әле! Робот бит бу! Ә монысы – хат. Хатны укып китәм.

“Исәнмесез, кечкенә дусларыбыз! Сезгә Кибертон планетасында яшәүчеләр хат яза. Сезнең бакчагызның “ДУСЛАР” дип аталганын беләбез. Шуңа сезгә үтенеч белән мөрәҗәгать итәбез: посылкадагы роботка – Кибершаянга - сезнең кечкенә кунагыгызга Идел буенда төрле халыкларның ничек дус яшәве турында күрсәтүегезне үтенәбез...”

Менә шундый хат...Балалар, безнең картабыз бар. *(Балалар алдында робот йөрер өчен шакмакларга бүленгәнгән Идел буе картасы ята)* Ничек уйлыйсыз, ул безгә ни өчен кирәк?

**Балалар:** Сәяхәт итәргә...

**2.Төп өлеш**

**Тәрбияче**: Дөрес. Әйдәгез, Кибершаян белән сәяхәткә кузгалыйк! Аңа Идел буенда халыкларның ничек матур итеп дус-тату яшәвен күрсәтербез. Без кайсы бөек елга буенда яшибез?

**Балалар:** Идел буенда.

**Тәрбияче**: Анда яшәүче халыклар ничек атап йөртелә?

**Балалар:** Идел буе халыклары.

**Тәрбияче**: Ә анда нинди милләт кешеләре яши соң?

**Балалар:** Рус, татар, башкорт, чуваш. мордва, мари...

**Тәрбияче**: Бик дөрес. Без аларның традицияләре, киемнәре, тормыш-көнкүреше, ризыклары белән танышкан идек... Сәяхәт барышында алар турында тагын яңа белемнәр тупларбыз. Тукталышларда шул халыклар әзерләп куйган биремнәрне үтәргә туры килер. Дөрес җаваплар өчен безгә хәрефләр бирерләр. Соңыннан алар белән сүз җыярбыз. Балалар, сез әзерме?

**Балалар:** Әйе.

**Тәрбияче**: Картага карагыз әле! Ничек уйлыйсыз? Сәяхәтне кайдан башларбыз? Без кайда яшибез? *(балалар җавабы)* Шулай булгач, юлыбызны Татарстаныбыздан башлыйк! Ә юлга чыгар өчен безгә Кибершаян белән ни эшләргә соң?

**Балалар:** Программа биреп, хәрәкәткә китерергә. Маршрутын билгеләргә.

**Тәрбияче**: Дөрес, балалар, роботны программалаштырырга кирәк. Татарстанга барыр өчен инди алгоритм бирербез? *(Балалар роботка алгоритм бирәләр)*

**Тәрбияче**: Яхшы. Безнең Казаныбыз мең елдан артык элек төзелгән. Ә ул вакытта татар халкы ничек яшәгән соң? Нәрсә кигәннәр, ни ашаганнар, сезгә кызыкмы? Боларны белер өчен археологлар казу эшләре алып баралар, бик кызыклы мәгълуматлар табалар. Сезнең дә аохеолог ролендә булып карыйсыгыз киләме?...Менә беренче бирем язылган конверт. Монда сезгә ком арасыннан табылдыклар эзләп табып, аларның нәрсә икәнен аңлатырга кушылган. *( Балалар* *чулпы, алка,беләзек табалар)* Боларны кемнәр киеп йөргән? *(балалар җавабы)* Татар хатын-кызлары бизәнергә бик ярата. Менә бу табылдык чулпы дип атала. Аны татар хатын-кызлары балачактан башлап гомер буенча тагып йөргәннәр. Чәчләр, гадәттә, ике толым итеп, очларына чулпы кушып үрелгән. Атлаган саен, чулпы тәңкәләре чылтырап тавыш биргән. Чулпылар менә шундый тәңкәләрне тишеп тасмага тагып ясалган. Шундый тәңкә белән татарлар тагын күкрәкчә, хәситә кебек кием элементларын бизәгәннәр*. (Алар белән кыскача таныштырып,экрандаяки рәсемдә күрсәтеп үтелә).* Шулай итеп, биремне үтәгән өчен беренче хәрефне алдык. Юлыбыз дәвам итә. Кибершаянны кем программалаштыра?

*( Балалар чират буенча алгоритм бирәләр)*

**Тәрбияче**: Киләсе тукталыш - Удмуртия. (Башкаласы Ижевск булуын балалардан җавап алып ачыклана) Монда безгә шундый бирем: Идел буе республикалары гербларын пазллардан җыярга кирәк. *(балалар пазллар җыялар. Кем Удмуртиянең гербын таныды? Гербта нәрсә күрәсез? Кебек сораулар бирелә.)*

**Балалар:** Аккош.

**Тәрбияче**: Дөрес, Гербтагы аккош горурлык, акыллылык, батырлык һәм камиллек символы булып тора. Аккош символы республика халкын бәхетсезлектән саклый. Шулай итеп, сез икенче флагны да аласыз. *(Башкорт халык көе яңгырый) Балалар, сез кайсы халык көен ишетәсез? (Балалар җавабы)* Димәк, нинди республикага юлны дәвам итәбез? *(Балалар җавабы. Башкортостанның башкаласы – Уфа икәнлеге ачыклана.)*

**Тәрбияче**: Менә чираттагы конверт һәм бирем. Башкорт халык уены – “ТИРМӘ”. Башкорт халкының элек заманнарда тирмәдә яшэве турында сөйләп аңлатыла, экранда күрсәтелә.

*(Уенда бер-ике төркем балалар түгәрәк ясап әйләнәләр. Уртада урындык тора, аңа яулык эленгән. Балалар бию көенә әйләнәләр. Көй бетүгә урындыктагы яулыкны алып, тиз генә бааш очына күтәрәләр – тирмә ясыйлар.)* Сез тагын бер биремне үтәдегез, чираттагы хәрефне аласыз. Киләсе тукталыш – Марий Эл.

*(Балалар робот Кибершаянга хәрәкәт алгоритмы бирәләр. Монда мари халкы яши. Республиканың башкаласы Йошкар-Ола икәнлеге ачыклана.)*

**Бирем**: төрле милләт киемнәре арасыннан табып алып, курчакны мари халык киеменнән киендерергә кирәк. Сезгә бу киемнәрнең атамаларын да әйтергә кирәк булачак.

**Тәрбияче**: Балалар, сез бу биремне дә тиешенчә үтәп, чираттагы хәрефне аласыз. Картага карап, кая юл тотачагыбызны билгеләргә кирәк.

*(Балаларның төрле вариантта җаваплары).*

**Тәрбияче**: Без сезнең белән чуваш халкына кунакка барырбыз. Чувашиянең башкаласы – Чабаксар шәһәре. Картага карап, Кибершаяныбызны әлеге шәһәргә бару өчен программалаштырырга кирәк. *(балалар роботны программалаштыралар.)*

**Тәрбияче**: Менә килеп тә җиттек. Чираттагы хәрефне алыр өчен безгә чуваш халык ризыгы – хуплу белән танышып үтәргә кирәк. Табышмакларга җавап биреп, аның ничек әзерләнүен белербез.

Үзем туныйм, үзем елыйм да елыйм. (Суган)

Җир астында җиз бүкән,  
Һәркөн ашыйсың, иркәм. (Бәрәңге)

Тәне тулы тәңкәсе,

Елга аның әнкәсе. (Балык)

Җылыда мин тереләм - зур үсәм дә зур үсәм,

Мичкә кергәч бик тәмле

Күмәч булып мин пешәм. (Камыр)

**Тәрбияче**: Менә, балалар, чуваш халык ризыгы хуплу шушылардан әзерләнә. *( Балаларга хуплу ризыгы якианың киптерелгән макеты күрсәтелә. Бирем өчен хәреф бирелә. Мордовияне картада карап, алга таба роботны анда барыр өчен программалаштырыла.)*

Балалар, без сезнең белән мордва халкына кунакка килдек. Башкаласы\_- Саранск шәһәре. Өстәлдәге орнаментлар арасыннан мордваларга хас булган орнаментны табып күрсәтергә кирәк.( Җиңелрәк булсын өчен экранда мордва мордваларга хас булган орнаментны күрсәтергә мөмкин.)

Сез булдырдыгыз, балалар, барлык биремнәрне дә үтәп, хәрефләрне җыеп бетердегез. Дәрес ахырында нинди сүз килеп чыкканын җыеп белербез.

**3. Йомгаклау өлеше.**

*(«Балалар, бүгенге сәяхәт сезгә ошадымы? Нәрсә ошады? Үзегез өчен нинди яңалыклар ачтыгыз? Кайда кунакта булу күбрәк ошады?» дигән сораулар аша «Шулай да сез кайда яшәргә теләр идегез?» дигән сорауга киленә. Кунакта күңелле булса да, Татарстаныбызда яшәргә телибез, дигән фикергә киленә.)*

Шулай булгач, безгә Татарстаныбызга кайтырга вакыт җиткән. *(Балалар роботны программалаштыралар. Идел буенда нинди милләт вәкилләре яшәве турында сораулар биреп кабатлана. Аларның йөз-кыяфәтләре төрле , ризыклары, киемнәре, гореф-гадәтләре төрле булуга карамастан, без барыз да дус-тату яшәргә тиешбез, дигән нәтиҗәгә киленә.)*

**Тәрбияче**: Әйдәгез әле, балалар, җыйган хәрефләребездән нинди сүз чыкканын белик! *( “ДУСЛЫК” дигән сүз килеп чыгарга тиеш).* Барлык халыклар да дус-тату яшәсен дигән теләктә калабыз! Хәзер бергәләп бакчабызның гимны булган “ДУСЛАР” җырын башкарып үтик.

**Файдаланылган әдәбият:**

1.“Воспитание и обучение в детском саду.” К. В. Закирова, М. А. Васильева, Г. А. Галиева Казан. 2009.

2. Шаехова Р.К. Радость познания: регионалҗная программа дошколҗногообразования.. Казан. Мәгариф – Вакыт, 2016.

3.“На поляне детства” Хрестоматия для воспитателей ДОУ и родителей. К. В. Закирова, Казан. РИЦ, 2011.

4. “Белем һәм тәрбия процессында милли төбәк компонентлары” – Яр Чаллы, 2000.